Sit Johrä ohni Gäld und Wage  hesch garnüm viel vo denä ghört.  Das het am Image afo gnage  und das het is doch mächtig gstört.  'Lüt  müemer ha, i sägs wie's isch',  meint dr eint mit ärnschtem Gsicht.  'Ich frog emol dr Buebätisch',  meint dr negscht bevor er bricht.    Und lueg, wär hät das chönne ahne,  die Buebä sin sofort derbi.  Ganz schnäll düen mir ä Sitzig plane,  denn informiert muess jedä si.  Dr Fönsi vo de Neumitglieder  cha sogar ä Wagä bringe.  'Gseht ganz so us', meint eine bieder  'als würd die Fasnacht das Johr glinge.'    Lüt hei mir jetzt und au ä  Wage,  jetzt müemer schnäll ä Bauplatz finde.  Dr Ätti luegt in d'Unterlage,  'Wieso nid wieder z'Lause hinde?'  Doch z'Lause hän's is abserviert,  wo also ane mit däm Wage?  dr Presi het schnäll reagiert,  denn het's is halt uf Augscht verschlage.    Zum nomol rekapituliere  was es no brucht und was mir hän...  do muess i grad e chli studiere  bevor mir denn ein trinke wänn.  I glaub mir heis, si putz und gstrehlt,  do mischt sich fräch dr  Küsche i:  'Sicher nid, ich weiss was fehlt,  und das wird wohl es Sujet si!'    Und was chönnt besser si als Thema  als euses Comeback uf dr Stross?  Dr Blondi mäldet es Problem a,  'wie zeige mir dä Lüt das bloss?'  'Ganz eifach', meint dr Presi locker  und het es Grinse uf em Stei,  'mir gönge dänk als Bandi Rocker,  denn uf dr Stross sin die dehei!'    Jetzt wird nümm lang diskutiert,  die Idee het's Rennä gmacht.  Dä Wage wird  so konstruiert  das er als Töff ä Schnuurä macht.  Au s'Koschtüm wird in Uftrag geh,  dr Larvebauer informiert  und denn au no ä Fahrer gsuecht  wo d'Zugmaschine pilotiert.    Jetzt si mir zrugg mit neuä Lüt,  mit neuem Logo, neuem Wage,  mit neuem Koschtüm, neuer Larve,  neue Zoggeli und Chrage.  Und will die Clique wieder stoht  isch eusi Freud jetzt riesägross.  Das Johr si mir 'Back on the Road',  uf dütsch zrugg uf dr Stross!